Weermag-moord: Titus in Maart gevonnis | Netwerk24
Deur Jackie Kruger 03 Februarie 2020 12:44
Die vonnisverrigtinge vir Magdaleen Titus, wat haar man, stafsers. Preston Titus, laat vermoor het, en Justice Mooi is Maandag in die rondgaande hooggeregshof in Oudtshoorn tot 2 Maart uitgestel.
Magdaleen en Preston Titus Foto: Verskaf
Titus (43), ’n voormalige raadslid van Oudtshoorn, is op 29 November 2019 skuldig bevind aan die huurmoord op haar man.
Preston se lyk is op 2 Desember 2017 met steekwonde in ’n slaapkamer in die egpaar se huis by die Infanterieskool in Oudtshoorn gevind. Hy is met ’n hamer en ’n mes vermoor. Daar was geen gedwonge toegang tot die huis nie.
Titus en haar medebeskuldigdes, Mooi (30), Natasha Stuurman (38) en Masithembe January (23), is aangekla van moord met voorbedagte rade en regsverydeling. Al vier het skuld ontken. Titus en Mooi is skuldig bevind aan moord en regsverydeling. January en Stuurman is onskuldig bevind op die aanklagte teen hulle.
Titus se voormalige motorbestuurder, Sixabiso Klip (23), is reeds in Januarie 2018 in die streekhof tot 15 jaar tronkstraf vir sy aandeel in die moord gevonnis.
Klip het vroeër getuig Titus wou ontslae raak van haar man en het ’n verhouding met January gehad.
Titus en Mooi word aangehou totdat hulle gevonnis word.
Die saak is Maandag tot 2 Maart uitgestel omdat ’n voorvonnis-verslag afgewag word.